次潭州酬唐侍御姚員外游道林嶽麓寺題示
作者：沈傳師
朝代：唐

paragraphs: 承明年老輙自論，乞得湘守東南奔。
爲聞楚國富山水，青嶂邐迤僧家園。
含香珥筆皆眷舊，謙抑自忘臺省尊。
不令執簡候亭館，直許攜手游山樊。
忽驚列岫曉來逼，朔雪洗盡煙嵐昏。
碧波迴嶼三山轉，丹檻繚郭千艘屯。
華鑣躞蹀絢砂步，大斾綵錯輝松門。
樛枝競騖龍蛇勢，折幹不滅風霆痕。
相重古殿倚嵓腹，別引新徑縈雲根。
目傷平楚虞帝魂，情多思遠聊開樽。
危弦細管逐歌飄，畫鼓繡靴隨節飜。
鏘金七言凌老杜，入木八法蟠高軒。
嗟余潦倒久不利，忍復感激論元元。